P6_TA(2004)0105

Uporaba člena 251 Pogodbe ES *

Zakonodajna resolucija Evropskega parlamenta o predlogu Sklepa Sveta o postopku iz člena 251 Pogodbe o ustanovitvi Evropske skupnosti, ki naj se uporablja za nekatera področja iz naslova IV tretjega dela Pogodbe (15130/2004 — C6-0208/2004 — 2004/0816(CNS))

(Postopek posvetovanja)

Evropski parlament,

- ob upoštevanju predloga Sveta (15130/2004) [1],

- ob upoštevanju druge alinee člena 67(2) Pogodbe ES, v skladu s katerim se je Svet posvetoval s Parlamentom (C6-0208/2004),

- ob upoštevanju člena 51 svojega Poslovnika,

- ob upoštevanju poročila Odbora za svoboščine in pravice državljanov, pravosodje in notranje zadeve (A6-0072/2004),

1. odobri spremenjeni predlog Sveta;

2. poziva Svet, naj ustrezno spremeni svoj predlog;

3. poziva k sprožitvi usklajevalnega postopka na podlagi skupne izjave z dne 4. marca 1975, če namerava Svet odstopati od besedila, ki ga je Parlament odobril;

4. poziva Svet, naj se ponovno posvetuje s Parlamentom, če namerava bistveno spremeniti svoj predlog;

5. naroči svojemu predsedniku, naj stališče Parlamenta posreduje Svetu in Komisiji.

BESEDILO, KI GA JE PREDLAGALA KOMISIJA | SPREMEMBE PARLAMENTA |

Sprememba 1

Naslov

Predlog Sklepa Sveta o uporabi postopka iz člena 251 Pogodbe o ustanovitvi Evropske skupnosti za določena področja iz naslova IV tretjega dela te pogodbe | Predlog Sklepa Sveta o izvajanju druga alinea člena 67(2) Pogodbe o ustanovitvi Evropske skupnosti |

Sprememba 2

Uvodna izjava 7

(7) Vendar pa je Evropski svet zavzel stališče, naj Svet do začetka veljavnosti Pogodbe o ustavi za Evropo pri sprejemanju ukrepov na področju zakonitega priseljevanja državljanov tretjih držav v države članice in med njimi, ki ga urejata člena 63(3)(a) in (4) Pogodbe, odloča soglasno po posvetovanju z Evropskim parlamentom. | (7) Države članice so se 29. oktobra 2004 ob podpisu Pogodbe o Ustavi za Evropo že dogovorile, da ukrepi iz člena 63(3)(a) in (4) Pogodbe ES, ki se nanašajo na zakonito priseljevanje, ne smejo posegati v pravico držav članic, da določijo obseg vstopa državljanov tretjih držav, ki prihajajo iz tretjih držav na njihovo ozemlje z namenom poiskati si delo kot zaposlena ali kot samozaposlena oseba. |

Sprememba 3

Uvodna izjava 10(a) (novo)

| (10a) Nujno potrebno je odpraviti omejitve člena 68 Pogodbe ES glede pristojnosti Sodišča na področjih iz naslova IV Pogodbe ES; zato je 5. novembra 2004 Evropski svet že pozval Komisijo, naj po posvetovanju s Sodiščem in v skladu s členom 225a Pogodbe ES, predloži predlog Sklepa Sveta o ustanovitvi oddelka, specializiranega za tožbe s področja omenjenega naslova IV. |

Sprememba 4

Člen 1, odstavek 2(a) (novo)

| 2(a) Od 1. januarja 2005 Svet v skladu s postopkom iz člena 251 Pogodbe ES odloča o sprejemu ukrepov iz člena 63 (3)(a) in (4) te pogodbe. Kot je bilo dogovorjeno 29. oktobra 2004 ob podpisu Pogodbe o Ustavi za Evropo, ti ukrepi ne smejo vplivati na pravico držav članic pri določanju obsega vstopa državljanov tretjih držav, ki prihajajo iz tretjih držav na njihovo ozemlje z namenom poiskati si delo kot zaposlena ali kot samozaposlena oseba. |

Sprememba 5

Člen 3(a) (novo)

| Člen 3(a) Od začetka veljavnosti tega sklepa, se prvi in drugi odstavek člena 68 Pogodbe ES ne uporabljata več. |

[1] Še ni objavljeno v Uradnem listu.

--------------------------------------------------